Document ID: 32007R1229

KOMISSION ASETUS (EY) N:o 1229/2007,
annettu 19 päivänä lokakuuta 2007,
tiettyjen Intiasta peräisin olevien grafiittielektrodijärjestelmien tuonnissa neuvoston asetuksella (EY) N:o 1629/2004 käyttöön otettujen polkumyyntitoimenpiteiden mahdollista kiertämistä koskevan tutkimuksen päättämisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 9 ja 13 artiklan,
sekä katsoo seuraavaa:
A. MENETTELY
1. Voimassa olevat toimenpiteet ja aikaisemmat tutkimukset
(1)
Polkumyynnin ja tukien vastaisten samanaikaisten menettelyiden seurauksena neuvosto otti käyttöön asetuksella (EY) N:o 1629/2004 (2), jäljempänä ’alkuperäinen asetus’, Intiasta peräisin olevien tiettyjen grafiittielektrodijärjestelmien tuonnissa lopullisen polkumyyntitullin, jonka määrä oli 0 prosenttia. Samanaikaisesti samaan tuontiin sovellettiin 7,0-15,7 prosentin suuruisia tasoitustulleja neuvoston asetuksen (EY) N:o 1628/2004 (3) nojalla.
2. Pyyntö
(2)
Komissio sai 15 päivänä tammikuuta 2007 perusasetuksen 13 artiklan 3 kohdan mukaisen pyynnön tutkia tiettyjen Intiasta peräisin olevien grafiittielektrodijärjestelmien tuontia koskevien polkumyyntitoimenpiteiden väitettyä kiertämistä. Pyynnön esitti Euroopan hiili- ja grafiittialaa edustava European Carbon and Graphite Association (ECGA) tiettyjä grafiittielektrodijärjestelmiä yhteisössä valmistavien tuottajien puolesta.
(3)
Pyynnössä esitettiin alustava näyttö siitä, että sen jälkeen kun Intiasta peräisin olevien tiettyjen grafiittielektrodijärjestelmien tuonnissa oli otettu käyttöön polkumyyntitoimenpiteitä, kaupan rakenteessa oli tapahtunut muutos, jota osoittaa Intiasta peräisin olevan keinotekoisen grafiitin, jäljempänä ’tutkimuksen kohteena oleva tuote’, tuonnin merkittävä lisääntyminen, kun taas tiettyjen Intiasta peräisin olevien grafiittielektrodijärjestelmien, jäljempänä ’tarkasteltavana oleva tuote’, tuonti oli vähentynyt merkittävästi samalla kaudella.
(4)
Pyynnössä, joka koski voimassa olevien toimenpiteiden väitetyn kiertämisen tutkimista, väitettiin, että yksi Intiasta peräisin olevan tarkasteltavana olevan tuotteen vientiä harjoittava tuottaja vei toimenpiteiden käyttöönoton jälkeen tutkimuksen kohteena olevaa tuotetta siihen etuyhteydessä olevaan yritykseen yhteisössä. Tämän jälkeen yritys suoritti yhteisössä valmistustoimia, joilla tuotettiin tarkasteltavana oleva tuote tutkimuksen kohteena olevasta tuotteesta.
(5)
Lisäksi väitettiin, että tälle muutokselle ei ollut riittävästi perusteita tai muuta taloudellista perustetta kuin Intiasta peräisin olevien grafiittielektrodijärjestelmien tuontiin sovellettavat polkumyyntitullit.
(6)
Pyynnön esittäjä väitti niin ikään, että tarkasteltavana olevasta tuotteesta kannettavien voimassa olevien polkumyyntitullien korjaavat vaikutukset olivat kumoutumassa määrien osalta ja että tuontia tapahtui polkumyynnillä verrattuna aiemmin määritettyyn normaaliarvoon.
3. Menettelyn aloittaminen
(7)
Komissio pani vireille toimenpiteiden väitettyä kiertämistä koskevan tutkimuksen asetuksella (EY) N:o 216/2007 (4), jäljempänä ’vireillepanoasetus’, ja velvoitti tulliviranomaiset perusasetuksen 13 artiklan 3 kohdan ja 14 artiklan 5 kohdan nojalla kirjaamaan 2 päivästä maaliskuuta 2007 CN-koodiin ex 3801 10 00 (Taric-koodi 3801100010) kuuluvien Intiasta peräisin olevien keinotekoisten grafiittitankojen, joiden halkaisija on vähintään 75 mm, tuonnin.
4. Tutkimus
(8)
Komissio ilmoitti Intian viranomaisille tutkimuksen vireillepanosta. Kyselylomake lähetettiin Intian vientiä harjoittaville tuottajille sekä niille yhteisön tuojille, jotka oli nimetty pyynnössä tai jotka olivat aiemman tutkimuksen perusteella komission tiedossa. Intressitahoille annettiin tilaisuus esittää kantansa kirjallisesti ja pyytää saada tulla kuulluiksi vireillepanoasetuksessa asetetussa määräajassa.
(9)
Kaksi intialaista vientiä harjoittavaa tuottajaa vastasi kyselyyn. Myös yhdeltä yhteisön tuojalta saatiin vastaus.
(10)
Komissio teki tutkimuksia seuraavien yritysten toimitiloissa:
-
Graphite India Limited, Durgapur ja Bangalore, Intia (GIL),
-
Graphite COVA GmbH, Rothenbach, Saksa (COVA).
5. Tutkimusajanjakso
(11)
Tutkimusajanjakso kattoi 1 päivän tammikuuta 2006 ja 31 päivän joulukuuta 2006 välisen ajan.
B. TUTKIMUKSEN TULOKSET
1. Yleistä / yhteistyössä toimimisen aste
(12)
Kaksi tarkasteltavana olevan tuotteen ja tutkimuksen kohteena olevan tuotteen vientiä harjoittavaa tuottajaa teki yhteistyötä tutkimuksessa. Näiden kahden yrityksen toimittamat tiedot voitiin yhdistää tietoihin, jotka olivat käytettävissä tutkimuksen kohteena olevan tuotteen tuonnista, ja näin voitiin osoittaa, että nämä yritykset, Graphite India Limited ja HEG Limited, olivat ainoita, jotka veivät tutkimuksen kohteena olevaa tuotetta yhteisöön tutkimusajanjaksolla.
2. Tarkasteltavana oleva tuote ja samankaltainen tuote
(13)
Tuotteen, jonka osalta toimenpiteitä mahdollisesti kierretään, jäljempänä ’tarkasteltavana oleva tuote’, muodostavat Intiasta peräisin olevat, CN-koodiin ex 8545 11 00 (Taric-koodi 8545110010) kuuluvat sähköuuneissa käytettävät grafiittielektrodit, joiden näennäistiheys on vähintään 1,65 g/cm3 ja sähkövastus enintään 6,0 μΩm, ja kyseisissä elektrodeissa käytettävät, CN-koodiin ex 8545 90 90 (Taric-koodi 8545909010) kuuluvat jatkonippelit riippumatta siitä, tuodaanko ne yhdessä vai erikseen.
(14)
Tutkimuksen kohteena oleva tuote on Intiasta peräisin olevat keinotekoiset grafiittitangot, joiden halkaisija on vähintään 75 mm ja jotka kuuluvat tavallisesti CN-koodiin ex 3801 10 00 (Taric-koodi 3801100010), jäljempänä ’tutkimuksen kohteena oleva tuote’. Tutkimuksen kohteena oleva tuote on tarkasteltavan tuotteen valmistuksen välituote, jolla jo on viimeksi mainitun tuotteen perusominaisuudet.
3. Muutos kaupan rakenteessa
(15)
Eurostatin tietojen mukaan Intiasta peräisin oleva CN-koodiin 8545 11 00 ja 8545 90 90 kuuluva tuonti väheni 11 866 tonnista (vuonna 2004) 3 244 tonniin (vuonna 2006). Samalla kaudella CN-koodiin 3801 10 00 kuuluva tuonti lisääntyi 1 348 tonnista (vuonna 2004) 10 289 tonniin (vuonna 2006).
(16)
Kuten edellä 3 kappaleessa todettiin, kaupan rakenteessa tapahtuneen muutoksen väitettiin johtuvan valmiiden grafiittielektrodijärjestelmien tuonnin korvaamisesta Intiassa tuotettujen keinotekoisten grafiittitankojen tuonnilla.
(17)
Tutkittaessa etuyhteydessä olevaa saksalaista yritystä Graphite COVAa kävi kuitenkin selvästi ilmi, että osa Intiasta peräisin olevasta tuonnista, joka oli ilmoitettu keinotekoiseksi grafiitiksi, oli itse asiassa hiilitankojen muodossa olevia jälleenpoltettuja elektrodeja, jotka eivät olleet vielä käyneet läpi grafitointiprosessia. Nämä jälleenpoltetut elektrodit grafitoitiin ja työstettiin Saksassa ennen kuin ne myytiin uudelleen.
(18)
Pyynnön esittäjän kuvaama muutos kaupan rakenteessa saa vahvistusta käytössä olevista tiedoista, koska CN-koodeihin 8545 11 00 ja 8545 90 90 kuuluva tuonti vaikuttaa korvaantuneen osittain CN-koodiin 3801 10 00 kuuluvan tuonnin lisääntymisellä.
(19)
Jälkimmäisessä lisääntymisessä on kyse pääasiassa halkaisijaltaan vähintään 600-millimetristen elektrodien tuotantoon tarkoitettujen hiilitankojen tuonnista sekä elektrodien jatkonippeleiden tuotantoon käytettävistä keinotekoisista hiilitangoista, jotka COVA toi Intiassa sijaitsevasta emoyhtiöstään GIL:stä.
(20)
HEG:n osalta tällaista muutosta kaupan rakenteessa ei havaittu tapahtuneen.
4. Riittävien perusteiden tai muiden taloudellisten perusteiden puuttuminen
(21)
Komission yksiköt tutkivat, onko sille, että GIL osti COVAn vuonna 2004, ja sen jälkeisille kaupan rakenteen muutoksille muita taloudellisia perusteita kuin vuonna 2004 käyttöön otettu tulli.
(22)
Erityisesti tarkasteltiin seuraavia seikkoja:
-
COVAn valmistustoiminnan luonne ennen kuin GIL osti sen ja oston jälkeen,
-
GIL:n investoinnit COVAan sekä liiketoiminnan kokonaisvolyymi (elektrodit ja muut tuotteet),
-
COVAn tekniset ja aiemmat rajoitteet läpimitaltaan suurten elektrodien ja jatkonippeleiden tuotannossa,
-
COVAn kapasiteettirajoitteet eri tuotantovaiheissa,
-
COVAn ja GIL:n erot esim. työvoima-, energia- ja tuotantokustannuksissa eri tuotantovaiheissa, sekä
-
tekniset ja markkinointiedut, jotka johtuvat siitä, että elektrodit ja niiden jatkonippelit tehdään Saksassa eikä Intiassa.
(23)
Kun näitä seikkoja oli tarkasteltu sekä saksalaisen että intialaisen tuottajan osalta, päädyttiin seuraavaan:
-
Monet kapasiteetti- ja teknisiin rajoituksiin liittyvät syyt selittävät sitä, että COVA ei ole tähän mennessä ryhtynyt jatkonippeleiden ja läpimitaltaan suurten elektrodien täysimittaiseen tuotantoon. COVA ei ole aiemmin tuottanut läpimitaltaan suurimpia elektrodeja, jotka yleensä hankittiin muilta tuottajilta. Lisäksi elektrodien jatkonippeleitä tuotettiin ennen tehtaassa, joka ei enää kuulu ryhmälle. Sen vuoksi on loogista, että COVA hankkii nyt nämä materiaalit emoyhtiöltään GIL:ltä.
-
Tuotannon kokonaiskustannusten ero Saksan ja Intian välillä ei ole kovin merkittävä, ja pieni kustannusetu, joka saavutetaan koko tuotteen valmistuksella Intiassa, kumoutuu muilla eduilla (esim. tuotteen viimeistely Saksassa ja myynti COVA-merkillä, mahdollisuus tarjota koko myynnissä oleva tuotevalikoima toimitettavaksi Saksassa sijaitsevalta tehtaalta).
-
Väitteen mukaan ainoana perusteena sille, että GIL osti COVAn, oli toimenpiteiden käyttöönotto. GIL:n investointien määrä COVAan on kuitenkin sitä suuruusluokkaa, että tuonnista mahdollisesti maksettavien tullien määrä ei todennäköisesti ole tärkein peruste tällaiselle investoinnille.
(24)
Sen vuoksi pääteltiin, että johdanto-osan 3 kappaleessa tarkoitetulle kaupan rakenteen muutokselle oli muita järkeviä taloudellisia perusteita kuin tullien käyttöönotto tiettyjen Intiasta peräisin olevien grafiittielektrodijärjestelmien tuonnissa.
5. Lisäarvo
(25)
Tutkimuksessa tarkasteltiin myös elektrodien ja niiden jatkonippeleiden valmistustoimia yhteisössä perusasetuksen 13 artiklan 2 kohdan b alakohdan mukaisesti.
(26)
Tutkimuksessa kävi ilmi, että Intiasta tuotujen osien osuus oli yli 60 prosenttia lopputuotteen osien kokonaisarvosta mutta että viimeistelystä aiheutuva lisäarvo kyseisille osille oli yli 25 prosenttia tarkasteltavan tuotteen valmistuskustannuksista. Sen vuoksi perusasetuksen 13 artiklan 2 kohdan b alakohdan nojalla ei voida katsoa, että kiertämistä olisi tapahtunut.
C. MENETTELYN PÄÄTTÄMINEN
(27)
Edellä johdanto-osan 24 ja 26 kappaleessa selostettujen päätelmien perusteella näyttää tarkoituksenmukaiselta päättää tämä toimenpiteiden kiertämistä koskeva tutkimus. Vireillepanoasetuksen mukaisesti aloitettu tiettyjen Intiasta peräisin olevien grafiittielektrodijärjestelmien tuonnin kirjaaminen olisi tästä syystä lopetettava ja kyseinen asetus kumottava.
(28)
Asianomaisille osapuolille ilmoitettiin niistä olennaisista tosiasioista ja huomioista, joiden perusteella komissio aikoi päättää tutkimuksen, ja niille annettiin mahdollisuus esittää huomautuksia. Esitetyt huomautukset eivät antaneet aihetta muuttaa edellä selostettuja päätelmiä,
ON ANTANUT TÄMÄN ASETUKSEN:
1 artikla
Päätetään tiettyjen Intiasta peräisin olevien grafiittielektrodijärjestelmien tuonnissa käyttöön otettujen polkumyynnin vastaisten toimenpiteiden mahdollista kiertämistä tuomalla tiettyä Intiasta peräisin olevaa keinotekoista grafiittia koskevalla asetuksella (EY) N:o 216/2007 vireille pantu tutkimus.
2 artikla
Tulliviranomaiset velvoitetaan lopettamaan asetuksen (EY) N:o 216/2007 2 artiklan mukaisesti tapahtuva tuonnin kirjaaminen.
3 artikla
Kumotaan asetus (EY) N:o 216/2007.
4 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä lokakuuta 2007.

Labels: 1
4
3
18
15